                                                              Z A P I S N I K  br. 27
                                      27. sjednice Upravnog vijeća Gradske knjižnice Rijeka
Vrijeme: 17. srpnja 2026. u 12.00 sati
Mjesto: Gradska knjižnica Rijeka, Viktora Cara Emina 1, soba za sastanke na 3. katu
Prisutni: doc. dr. sc. Robert Kurelić, predsjednik UV; dr.sc. Korina Udina, Nataša Frgačić i Ljiljana Črnjar. članice UV, Boris Marinac, član UV; Niko Cvjetković, ravnatelj GKR; Klara Car, voditeljica pravnih i općih poslova; Đurđica Fućak, voditeljica računovodstva
Dnevni red:
1. Usvajanje Zapisnika 26. sjednice Upravnog vijeća Gradske knjižnice Rijeka 

2. Polugodišnje izvješće o radu Gradske knjižnice Rijeka

3. Financijski izvještaj proračuna i proračunskih korisnika za razdoblje siječanj-lipanj 2026.

4. Pravilnik o provedbi postupka jednostavne nabave Gradske knjižnice Rijeka

5. I. dopune Pravilnika o pružanju usluga i korištenju knjižnične građe

6. Pravila o posudbi elektroničkih i digitalnih uređaja za rad u Gradskoj knjižnici Rijeka

7. Razno
Predsjednik UV doc. dr. sc. Robert Kurelić pozdravio je prisutne i otvorio 27. sjednicu UV u 12.00 sati. Utvrdio je da su članicama i članovima UV materijali po svim točkama dnevnog reda prethodno dostavljeni elektroničkom poštom.

Predložio je dnevni red na koji nije bilo primjedbi te je stavljen na glasovanje. 
Dnevni red je jednoglasno prihvaćen.
Ad. 1.
Predsjednik UV otvorio je raspravu po prvoj točci. S obzirom na to da nije bilo primjedbi, stavio je na glasovanje Zapisnik 26. sjednice UV.

Zaključak: Jednoglasno je usvojen Zapisnik 26. sjednice Upravnog vijeća Gradske knjižnice Rijeka (Zapisnik 26. sjednice UV GKR u privitku).

Ad. 2.
Predsjednik UV najavio je drugu točku – Polugodišnje izvješće o radu Gradske knjižnice Rijeka te dao riječ ravnatelju koji je naglasio najvažnije točke iz izvješća. Podaci o članstvu, uslugama i fondu na razini su istog razdoblja prethodne godine. Realiziran je niz bogatih i raznolikih programskih aktivnosti, među kojima i događanja povodom pet godina rada Dječje kuće te je održan i 10. Tobogan. Razdoblje je obilježeno potpisivanjem dvaju ugovora financiranih iz Europskog socijalnog fonda. Prvi je Dječja kuća i Rasadnik: Novi grad pristupačnosti kojim će se dodatno unaprijediti dostupnost i inkluzivnost kulturnih sadržaja u Rijeci, a započeo je 24. ožujka 2026. te je u okviru projektnih sredstava zaposlen administrator na pola radnog vremena. Drugi je Knjiga u krugu, potpisan 10. lipnja 2026., program razvoja čitalačke pismenosti koji uključuje nabavu novog bibliobusnog vozila te provedbu šesnaest tematskih programa u Središnjoj knjižnici, ograncima i bibliobusu odnosno na terenu koji obilazi.
Kad je riječ o resursima, na dan 30. 6. 2026. godine Gradska knjižnica Rijeka imala je 73 djelatnika. Ravnatelj je istaknuo da nije obavljena kvalitetna primopredaja poslova između nove voditeljice računovodstva i bivše voditeljice koja je u vrijeme kad je trebala biti primopredaja otvorila bolovanje, a nakon toga joj je nastupila mirovina te je u tijeku rješavanje ovoga problema. Nadalje, nakon neuspjelih natječaja, nastavilo se na tržištu rada traženje voditelja održavanja te knjižničarskog tehničara s položenom C kategorijom za Bibliobusnu službu. Novi voditelj tehničkog održavanja je zaposlen i trenutno je na probnom radu dok je zapošljavanje knjižničarskog tehničara s C kategorijom višegodišnji problem, a jedan od razloga je i visina plaće za to radno mjesto u odnosu na slične poslove u drugim djelatnostima. Ovu problematiku u raspravi su potvrdile članice UV iz GKR Ljiljana Črnjar i Nataša Frgačić. Zbog opsežnosti dnevnog reda, predsjednik UV doc. dr. sc. Robert Kurelić predložio je da se o tome detaljnije raspravi pod točkom Razno. 
U raspravi o Polugodišnjem izvješću o radu, nije bilo dodatnih pitanja te su od strane članova UV istaknute  pohvale na rad Knjižnice.

Zaključak: Jednoglasno je usvojeno Polugodišnje izvješće o radu Gradske knjižnice Rijeka (Polugodišnje izvješće o radu Gradske knjižnice Rijeka u privitku).
Ad 3.
Predsjednik UV dao je riječ voditeljici računovodstva Đurđici Fućak koja je sažeto obrazložila Financijski izvještaj proračuna i proračunskih korisnika za razdoblje siječanj-lipanj 2026. Prihodi poslovanja veći su za 11,1% u odnosu na prethodno razdoblje zbog povećanja prihoda od osnivača za plaće kao i prihoda iz državnog proračuna i nenadležnih proračuna – Primorsko-goranske županije i JLS PGŽ, kako za plaće tako i za programske aktivnosti. Vlastiti prihodi bilježe porast za 6%. 
Rashodi poslovanja porasli su za 9,6% zbog rashoda za plaće kao i povećanja materijalnih rashoda za tekuće i investicijsko održavanje, komunalnu naknadu iz ranijeg razdoblja za Ogranak Trsat te za programske aktivnosti Ustanove. Ugašen je poslovni račun GKR te se cjelokupno financijsko poslovanje odvija putem riznice. Ukupni rezultat je višak prihoda i primitaka kao rezultat primljenih prihoda za programe koji će se odvijati u drugoj polovici 2026.
U vanbilančnoj evidenciji evidentirana su dva ERASMUS+ projekta ukupne vrijednosti 21.810 eura. Knjižena su dva nova ESF projekta Dječja kuća i Rasadnik: Novi grad pristupačnosti, vrijednosti 293.086,24 eura i Knjiga u krugu, vrijednosti 725.399,50 eura.
U raspravi je istaknuto da bi bilo poželjno dio viška prihoda iz prethodne godine ostaviti kao rezervu za realizaciju navedenih EU projekata, ukoliko bude potrebno, a koji će kasnije biti refundirani iz sredstava pojedinog od njih. Navedeni prijedlog uputit će se osnivaču.
Zaključak: Jednoglasno je usvojen Financijski izvještaj proračuna i proračunskih korisnika za razdoblje siječanj-lipanj 2026. (Financijski izvještaj proračuna i proračunskih korisnika za razdoblje siječanj-lipanj 2026. i Bilješke uz Izvještaj u privitku).
Ad. 4.
Predsjednik UV dao je riječ Klari Car, voditeljici pravnih i općih poslova, koja je obrazložila potrebu za donošenjem novog Pravilnika o provedbi postupka jednostavne nabave Gradske knjižnice Rijeka. Novim Zakonom o izmjenama i dopunama Zakona o javnoj nabavi („Narodne novine“, broj 48/2026), uvedene su novosti u području jednostavne nabave te su javni naručitelji obvezni uskladiti svoje interne akte s novim zakonskim rješenjima. Povećani su pragovi jednostavne nabave na 50.000,00 eura bez PDV-a za robu i usluge te 100.000,00 eura bez PDV-a za radove. Uvedena je obveza provođenja postupaka jednostavne nabave procijenjene vrijednosti veće od 15.000,00 eura putem modula jednostavne nabave u EOJN RH te obveza javne objave poziva za dostavu ponuda za nabavu robe i usluga procijenjene vrijednosti veće od 25.000,00 eura bez PDV-a odnosno radova procijenjene vrijednosti veće od 45.000,00 eura bez PDV-a. Slijedom navedenih zakonskih izmjena bilo je potrebno izmijeniti postojeći Pravilnik, donesen 30. travnja 2025.
Zaključak: Jednoglasno je usvojen Pravilnik o provedbi postupka jednostavne nabave Gradske knjižnice Rijeka (Pravilnik o provedbi postupka jednostavne nabave Gradske knjižnice Rijeka i Obrazloženje Pravilnika u privitku).
Ad. 5. 
Pod ovom točkom Klara Car je obrazložila potrebu donošenja I. dopuna Pravilnika o pružanju usluga i korištenju knjižnične građe. Radi dodatnog uređenja uvjeta i načina korištenja elektroničke i digitalne opreme za rad u prostorima Gradske knjižnice Rijeka izrađen je prijedlog Pravila o korištenju elektroničke i digitalne opreme za rad u Gradskoj knjižnici Rijeka. Slijedom donošenja navedenih Pravila, potrebno je uskladiti i odredbe Pravilnika o pružanju usluga i korištenju knjižnične građe u Gradskoj knjižnici Rijeka u članku 14.,  stavak 5.
Zaključak: Jednoglasno su usvojene I. dopune Pravilnika o pružanju usluga i korištenju knjižnične građe 

(I. dopune Pravilnika o pružanju usluga i korištenju knjižnične građe i Obrazloženje I. dopuna Pravilnika u privitku).

Ad. 6.

Nastavno na prethodnu točku, obrazložena su Pravila o posudbi elektroničkih i digitalnih uređaja za rad u Gradskoj knjižnici Rijeka. Predloženim Pravilima uređuju se uvjeti za ostvarivanje prava na posudbu elektroničke i digitalne opreme, trajanje posudbe, odgovornost korisnika za preuzetu opremu, način njezina korištenja, zaštita korisničkih podataka te druga pitanja od značaja za sigurno, odgovorno i učinkovito korištenje opreme. Pravila su provedbeni akt kojim se dodatno razrađuju pojedine odredbe Pravilnika o pružanju usluga i korištenju knjižnične građe u Gradskoj knjižnici Rijeka te pridonose ujednačenom postupanju knjižničnog osoblja i korisnika, a usvojena su na sjednici Stručnog vijeća Gradske knjižnice Rijeka održanoj 2. lipnja 2026. te se upućuju Upravnom vijeću na donošenje, sukladno Statutu.

Zaključak: Jednoglasno su usvojena Pravila o posudbi elektroničkih i digitalnih uređaja za rad u Gradskoj knjižnici Rijeka (Pravila o posudbi elektroničkih i digitalnih uređaja za rad u Gradskoj knjižnici Rijeka i Obrazloženje donošenja Pravila u privitku)
Ad 7.

Pod ovom točkom raspravljalo se o sljedećem:

1.  Nastavljena je rasprava otvorena u okviru točke 2. prilikom razmatranja Polugodišnjeg izvješća o radu, a na temu neuspjelih natječaja za radno mjesto knjižničarskog tehničara s položenom C kategorijom za Bibliobusnu službu. Nastavno na početak rasprave i utvrđeno činjenično stanje koje je iznio ravnatelj Niko Cvjetković, dodatno pojašnjenje dala je članica UV iz GKR, Ljiljana Črnjar. Gradska knjižnica Rijeka ima dva bibliobusa, Gradski i Županijski i dvije bibliobusne posade koje se financiraju, jedna iz gradskog, druga iz županijskog proračuna. Svaku od posada čini knjižničar (VSS) i knjižničarski tehničar (SSS) koji ujedno obavljaju i poslove vozača. Od trenutka odlaska jednog od knjižničarskih tehničara na novo radno mjesto 2023. godine, više puta provedeni natječaji za zapošljavanje završili su neuspjehom te posljednje tri godine na navedenom radnom mjestu radi umirovljeni knjižničar (VSS, r. 1952.). Pritom treba uzeti u obzir da pored knjižničarskih poslova definiranim Pravilnikom o radu i Pravilnikom o unutarnjem ustrojstvu, djelatnici bibliobusa obavljaju i poslove vozača koji, osim potrebne C kategorije, nisu specificirani niti posebno vrednovani kao što su: svakodnevno sudjelovanje u prometu i odgovornost za vozilo i opremu, provjera tehničke ispravnosti vozila, briga o redovitim servisima i popravcima vozila, poslovi tehničkog pregleda i registracije vozila, izmjenjivanje knjižničnog fonda u vozilu i nadomještanje građom iz spremišta, kako redovito tako i na zahtjev korisnika,  distribucija knjižnične građe ostalim odjelima i ograncima sa službenim vozilom i sl. 
U daljnjoj raspravi sudjelovali su svi članovi UV koji su se složili da se radi o ozbiljnom problemu koji može dugoročno utjecati na održivost i opstanak bibliobusne služba te stoga zahtijeva neodložno rješavanje.  Dodatni argument je činjenice da je u tijeku, gore spomenut,i projekt Knjiga u krugu čiji je jedan od ciljeva nabava novog vozila bibliobusa uz čitav niz programskih aktivnosti u čijoj organizaciju i provedbi bi trebale sudjelovati i posade bibliobusa.
2. Ravnatelj Niko Cvjetković istaknuo je da je već ranije uputio zamolbu osnivaču za povećanjem koeficijenata za dva radna mjesta srednje stručne spreme (SSS) zbog povećanja opsega poslova u Dječjoj kući. Radi se o radnom mjestu voditelja održavanja pod čijim su neposrednim voditeljstvom spremačice (6) i domar. S obzirom na izuzetno povećan opseg programskih aktivnosti povećao se i opseg poslova voditelja održavanja. Osim u Dječjoj kući i Središnjoj knjižnici, prema potrebi angažiran je i u svim ostalim dijelovima mreže GKR.
Drugo radno mjesto je administrativni referent čiji opseg i složenost poslova, a time i odgovornost, nadilazi poslove istoimenog radnog mjesta u Gradu Rijeci stoga je zatraženo preimenovanje radnog mjesta administrativni referent u referent općih poslova s pripadajućim novim opisom poslova te većim koeficijentom za srednju stručnu spremu.

Zaključak: Nakon provedene rasprave po ovim točkama, Upravno vijeće jednoglasno zaključuje:

· nedostatak odgovarajućeg kadra za Bibliobusnu službu Gradske knjižnice Rijeka ozbiljan je problem i može imati dugoročne posljedice za opstanak Bibliobusne služba te je potrebno, u suradnji s osnivačem, žurno pristupiti njegovom rješavanju

· s obzirom na činjenicu da djelatnici u bibliobusu, uz knjižničarske poslove obavljaju i poslove vozača koji uključuju niz drugih zaduženja, različitih od poslova jednakog stručnog zvanja i stručne spreme u stacioniranim odjelima i ograncima, iste je potrebno definirati u internim aktima Knjižnice te uputiti prijedlog osnivaču da se vrednuju odgovarajućim. većim, koeficijentom složenosti poslova 

· podržava se već upućeni prijedlog ravnatelja za povećanjem koeficijenata za dva radna mjesta srednje stručne spreme zbog povećanog opsega posla u Dječjoj kući: voditelja održavanja i administrativnog referenta kojeg je, u skladu s opsegom i složenošću poslova koje obavlja, potrebno preimenovati u referent općih poslova

· predlaže se sve navedene sktivnosti provesti u čim skorijem roku, a svakako prije početka novih kolektivnih pregovora koje Upravno vijeće smatra prilikom za usuglašavanje i dogovor kako bi se pozitivno utjecalo na konkurentnost na tržištu rada kad je riječ o Bibliobusnoj služba te postigao željeni učinak na svim navedenim radnim mjestima.
Predsjednik UV doc. dr. sc. Robert Kurelić zahvalio je ravnatelju, svim članovima UV i ostalima na sudjelovanju te zaključio 27. sjednicu UV u 12.50 sati.
            Zabilježila:                                                                        Predsjednik Upravnog vijeća:
          Ljiljana Črnjar                                                                        doc. dr. sc. Robert Kurelić
      ___________________                                                          ________________________

